ગીરનાં જંગલમાં વસતા માલધારીઓ, વન્ય પ્રાણીઓ, વૃક્ષ-વનસ્પતિ, વગેરેને એકમેકથી જુદા પાડી શકાય તેવા નથી. આ જંગલમાં પક્ષીઓનાં કલરવ, ખળખળ વ્હેતા પાણી, સિંહોની ડણક, વન્યપ્રાણીઓની અવરજવર વચ્ચે વસવાટ કરતા માલધારીઓને નિહાળીએ એટલે શરીરમાં એક નવીજ ઉર્જાનો સંચાર થઇ જાય. સિંહ એટલે શહેરમાં વસવાટ કરતા લોકો માટે નવાઇનો વિષય. પરંતુ અહીં સાવજ એટલે જાણે કે 'સાખ પાડોશી'. જંગલમાં તમને માલધારીઓનાં નેસડામાં ગાય-ભેંસોની સાથે હરણનાં બચ્ચાંનો ઉછેર થતો જુઓ તો નવાઇ ન પામતા.